সম্প্রতি সোশ্যাল মিডিয়ায় একের পর এক নীতি পুলিশের দ্বারা ট্রোলড হচ্ছেন সেলেবরা। টার্গেটে কখনও দিশা পাটানি, কখনও বা মোনালী ঠাকুর। অবশ্য ওয়েব দুনিয়ায় এদের ফ্যাশন পুলিশ বলাই শ্রেয়। কারণ প্রতি ক্ষেত্রেই ট্রোলিংয়ের কারণ সেলেবদের পোশাক। প্রতি ক্ষেত্রেই অবশ্য হেনস্থার যোগ্য জবাব দিয়েছেন তারকারা। এ বার এ নিয়ে মুখ খুললেন আলিয়া ভট্ট। সম্প্রতি এক সাক্ষাত্কারে তাঁর কাছে জানতে চাওয়া হয়, ফ্যাশন পুলিশদের তিনি কতটা পাত্তা দেন? উত্তরটা একটু ঘুরিয়ে দিয়েছেন নায়িকা। তাঁর মতে, ইন্ডাস্ট্রিতে অনেকেই পোশাক রিপিট করতে ভয় পান। একই পোশাকে দু’টি ভিন্ন অনুষ্ঠানে গেলে ভাবেন তাঁদের জনপ্রিয়তা কমতে পারে। কিন্তু আদৌ বিষয়টা তেমন নয়। তাঁর কথায়, ‘‘আমি তো প্রায়ই আমার জিনস রিপিট করি। পর পর দু’দিন একই জিন্স পরে দু’টো আলাদা অনুষ্ঠানে গিয়েছি এমনও হয়েছে। এটা করতে আমি ভয় পাই না। তবে প্রতি বারই কিছু না কিছু নতুন যোগ করে নিই। তাতে স্টাইলিংটা অন্য মাত্রা পায়।’’